U razradi ovih makrofabularnih društvenih događanja na međuplanetarnim razinama, partikularne fokalizacijske točke služe konkretnom ozbiljenju većih i apstraktnijih struktura. To će reći da se kroz rakurse pojedinaca postupno gradi veća slika nadfabule koja ih sve obavija. Koncentracija Prostranstva na konstruiranje fabularnih makrostruktura, međutim, u praksi je spojena s plošnom karakterizacijom glavnih likova. Oni su mahom likovi-tipovi, čvrsto ukotvljeni u pripadnim im podžanrovima – a zbog neinventivnosti u karakterizaciji – pomalo i iritantni. Stoga, najjači su likovi ove serije oni koji se kreću po marginama – to su primjerice osebujna inženjerka Naomi Nagata (Dominique Tipper), mahniti Amos Burton (Wes Chatham), itd. Pošto se radi o pomoćnim likovima, njihova je razrada, jasno, površnija čak i od one glavnih likova, međutim, njihova je važnost za seriju u cjelini u tome što predstavljaju šarenu i bogatu pozadinu na kojoj se razvija glavna priča. Kada se s tim pozadinskim detaljima stope i glavni likovi, postiže se situacija u kojoj su pojedinačne sudbine posve nevažne – i s nestrpljenjem se iščekuju dodatni komadići slagalice koja tvori Prostranstvo.